பொதுவாக கலை கலைக்காகவா, கலை மக்களுக்காகவா என்கிற பரந்துபட்ட இலக்கிய சர்ச்சை இருந்தது. புரியும்படியாக சொல்ல வேண்டுமென்றால் இலக்கியம் பொழுது போக்கிற்கா அல்லது இலட்சியத்திற்கா என்கிற விவாதம் இருந்தது. இன்றைக்கு இங்கு நடக்கிற விவாதங்கள் முழுவதும் தமிழ் இலக்கியம் குறித்து அல்ல. ஆங்கில இலக்கிய விமர்சனங்களை படித்துவிட்டு அந்த terminologyஐ தமிழாக்கம் செய்து கொண்டு இங்கே அம்மானை ஆடுகிறார்கள் விமர்சகர்கள். இது இலக்கிய சர்ச்சை ஆகாது. சொல்லப்போனால் இது தமிழ் இலக்கிய வளர்ச்சிக்கு புறம்பானதும் ஆபத்தானதும் ஆகும். எதார்த்த இலக்கியமே இன்னும் முழுமை பெறாத தமிழ் மொழியில் இவர்கள் அதன் காலம் முடிந்துவிட்டது என்று சொல்லுகிறார்கள். எல்லாக் கால இலக்கியங்களும் எதார்த்தவாதத்துக்கு உட்பட்டதுதான். எதார்த்தம் என்பது வேறு. எதார்த்தவாதம் என்பது வேறு. The real is not realsitic.